Loerie skud kermis-vere reg | News24
Loerie skud kermis-vere reg
Toets jou klimvernuf by die NG Kerk in Loerie se boerekermis op 1 April by die nartjiefees-terrein. Foto:VERSKAF
TOETS jou gholfvernuf, klim 'n muur uit, besigtig skou-boerboele, sit 'n bod in, of smul aan heerlike kermispoeding dié Saterdag.
Op dié dag kan besoekers vanaf 08:00 nader- staan vir 'n wye reeks produkte teen sakpaspryse en hope pret by die gewilde NG Kerk, Loerie se boerekermis by die Nartjiefees-terrein.
Daar sal meer as genoeg pret vir oud en jonk wees. Waaghalsiges kan hul klimvernuf teen 'n rotsmuur by die Crazy Climb uittoets, terwyl putt putt wag vir die wat verkies om hul voete stewig op die grond te hou.
Die Oos-Kaap Boerboelklub spog met hul top-boerboele en die Christian Motorcycle Club stel hul blink ysterperde ten toon. Maak seker jy mis nie die veiling nie.
Vars groente en vrugte uit te vallei sal te koop wees.
Die vleistafel gaan maalvleis, wors, lams- en skaapvleis te koop aanbied teen pryse wat jy nêrens anders gaan kry nie. Droëwors en biltong is ook te koop.
Die wit olifant-tafel beloof om 'n groot verskeidenheid items vir oud en jonk te hê.
Om die hongerpyne te stil, sal daar jafels, poeding, pannekoek, koekies, en beskuit wees. Die kermis sal beslis nie dieselfde wees sonder sy beroemde ontbyt met krummelpap nie. Vir meer inligting, skakel Amanda by 042 2870 634 of 082 318 6827.